  Туспуктэм: Григорий Фомин Наталия Сильвестрова Спортъя XXX элькун тол гурт шудонъёс спортысь 11 амалъёсъя ортчозы. Ӵошатсконъёсы 900-лэсь трос спортсменъёс пыриськозы. Нюръяськон 93 комплект медальёс понна мыноз. Со сярысь Удмуртиысь тӧролэн но кивалтэтлэн пресс-службазы ивортӥз. Можгаысь Т. К. Борисов нимо педколледжын спортсменъёс быгатонлыкъёссэс шахматэн но шашкиен шудонъёсын, дартсын возьматозы. Отын ик тол полиатлон улсын кужымо гимнастикая но ыбылӥськонъя, семьяос понна ГТО многоборьея но дартсъя, кивалтӥсьёс понна ыбылӥськонъя но дартсъя ӵошатсконъёс радъяськозы. Г. Г. Оревков нимо агропромышленной колледжын баскетболъя пумиськонъёс ортчозы. Хоккейя ӵошатсконъёс «Можга» йӧ аренаын радъяськозы. Спорт огъетэз 2020-тӥ арын пуктӥзы. « Гурт шудонъёсын хоккей кыр интыосын шудӥськомы, нош туэ ми хоккеез «Можга» йӧ аренаын ортчытомы. Таӵе воштӥськонъёсты пыриськисьёс дунъялозы шуыса малпасько » Денис Парахин, Удмуртиысь физкультурая но спортъя министр «Родник» куас базаын куасэн бызьылонъя ӵошатсконъёс но эстафетаос (спринт) ортчозы. Ӵошатсконъёс мынон интыос ог-огзылы матын интыясько, озьы висисьёс нунал ӵоже вань спорт ужрадъёсты адӟыны быгатозы. Тодэ вайытом, 2024-тӥ арын элькун тол шудонъёс Можга ёросын 21-24 тулыспалэ ортчозы. Ӵошатсконъёслэн талисманзы шушы луоз. Тегъёс: Спорт гуртшудонъёс Тол Можга Удмуртия ӵошатсконъёс  